LV Eiropas Savienības Oficiālais Vēstnesis L 22/1

PADOMES REGULA (ES) 2017/135

(2017. gada 23. janvāris),

ar kuru groza Regulu (ES) 2016/1903, ar ko 2017. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Baltijas jūrā

EIROPAS SAVIENĪBAS PADOME,

ņemot vērā Līgumu par Eiropas Savienības darbību un jo īpaši tā 43. panta 3. punktu,

ņemot vērā Eiropas Komisijas priekšlikumu,

tā kā:

(1) Padomes Regulā (ES) 2016/1903 (1) ir noteiktas mencas zvejas iespējas ICES 22.–24. apakšrajonā (“Baltijas jūras rietumdaļas mencas krājums”) laikposmā no 2017. gada 1. līdz 31. janvārim un no 1. aprīļa līdz 31. decembrim.

(2) Zivsaimniecības zinātnes, tehnikas un ekonomikas komiteja (ZZTEK) 2016. gada decembrī publicēja zinātnisko novērtējumu par ietekmi, kādu radītu Baltijas jūras rietumdaļas mencas krājuma zvejas aizliegums laikposmā no 2017. gada 1. februāra līdz 31. martam. Minētajā novērtējumā apstiprināts, ka aizliegumam būs labvēlīga ietekme uz minēto krājumu.

(3) Regulā (ES) 2016/1903 paredzētais aizliegums attiecas arī uz mencas zveju, ko veic kuģi, kuru lielākais garums ir mazāks par 15 metriem, vietās, kurās ūdens dziļums ir mazāks par 20 metriem. Tomēr ZZTEK novērtējumā ir noteikts, ka tādas mencas zvejas ierobežošana, ko šādi kuģi veic šādās vietās, neradīs būtisku ietekmi uz attiecīgā krājuma stāvokļa uzlabošanos.

(4) Turklāt zvejas iespēju pilnīga apturēšana Baltijas jūras rietumdaļā varētu radīt nevēlamu ietekmi uz citiem Baltijas jūras mencas krājumiem, it īpaši austrumu krājumu, jo iespējama zvejas darbību pārvietošana.

(5) Jāņem vērā arī tas, ka atļauja zvejot kuģiem, kuru lielākais garums ir mazāks par 15 metriem, vietās, kurās ūdens dziļums ir mazāks par 20 metriem, dos iespēju nelielam skaitam zvejnieku turpināt zvejas darbības un zvejot citas mērķsugas, nevis mencu.

(6) Tāpēc ir samērīgi kuģiem, kuru lielākais garums ir mazāks par 15 metriem, piešķirt tiesības zvejot vietās, kurās ūdens dziļums ir mazāks par 20 metriem.

(7) Nav lietderīgi, ka šādas zvejas iespējas būtu pieejamas kuģiem, kas zvejo ar pāra trali, neatkarīgi no to garuma, jo šādu kuģu zvejas kapacitāte ir augsta.

(8) Lai īstenotu iedarbīgu kontroli un uzraudzību zvejas vietās, kurās ūdens dziļums ir mazāks par 20 metriem, ir jāpanāk, ka visi attiecīgie kuģi ir aprīkoti ar kuģu satelītnovērošanas sistēmu saskaņā ar Padomes Regulas (EK) Nr. 1224/2009 (2) 9. panta 2. punktu. Tāpēc minētās regulas 9. panta 5. punkts, ar kuru dalībvalstīm atļauts atbrīvot zvejas kuģus, kuru lielākais garums ir mazāks par 15 metriem, no prasības būt aprīkotiem ar kuģu satelītnovērošanas sistēmu, nebūtu jāpiemēro zvejniecībās, kuras izmanto Baltijas jūras rietumdaļas mencas krājumu.

(9) Lai nodrošinātu ilgtspējīgu Baltijas jūras rietumdaļas mencas krājuma izmantošanu saskaņā ar Eiropas Parlamenta un Padomes Regulu (ES) 2016/1139 (3), minētajam krājumam nebūtu piemērojama Eiropas Parlamenta un Padomes Regulas (ES) Nr. 1380/2013 (4) 15. panta 9. punktā paredzētā ikgadējā elastība attiecībā uz izkraušanas pienākumu.

(10) Tādēļ Regula (ES) 2016/1903 būtu attiecīgi jāgroza.

(11) Ar Regulu (ES) 2016/1903 noteiktais aizliegums zvejot mencu ICES 22.–24. apakšrajonā stājas spēkā 2017. gada 1. februārī. Lai tas būtu pilnībā iedarbīgs, šī regula būtu jāpiemēro no tā paša datuma un tai būtu jāstājas spēkā nākamajā dienā pēc tās publicēšanas,

IR PIEŅĒMUSI ŠO REGULU.

1. pants

Regulas (ES) 2016/1903 pielikumā ierakstu par mencu ICES 22.–24. apakšrajonā aizstāj ar šādu:

“Suga: Menca Gadus morhua Zona: 22.–24. apakšrajons (COD/3BC+24) Dānija 2 444 Vācija 1 194 Igaunija 54 Somija 48 Latvija 202 Lietuva 131 Polija 654 Zviedrija 870 Savienība 5 597 KPN 5 597 (5) Analītiska KPN Regulas (EK) Nr. 847/96 3. panta 2. un 3. punktu nepiemēro. Regulas (EK) Nr. 847/96 4. pantu nepiemēro. Regulas (ES) Nr. 1380/2013 15. panta 9. punktu nepiemēro.

2. pants

Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.

Šī regula uzliek saistības kopumā un ir tieši piemērojama visās dalībvalstīs. Briselē, 2017. gada 23. janvārī Padomes vārdā – priekšsēdētājs R. GALDES

(1) Padomes Regula (ES) 2016/1903 (2016. gada 28. oktobris), ar ko 2017. gadam nosaka konkrētu zivju krājumu un zivju krājumu grupu zvejas iespējas, kuras piemērojamas Baltijas jūrā, un groza Regulu (ES) 2016/72 (OV L 295, 29.10.2016., 1. lpp.).

(2) Padomes Regula (EK) Nr. 1224/2009 (2009. gada 20. novembris), ar ko izveido Kopienas kontroles sistēmu, lai nodrošinātu atbilstību kopējās zivsaimniecības politikas noteikumiem, un groza Regulas (EK) Nr. 847/96, (EK) Nr. 2371/2002, (EK) Nr. 811/2004, (EK) Nr. 768/2005, (EK) Nr. 2115/2005, (EK) Nr. 2166/2005, (EK) Nr. 388/2006, (EK) Nr. 509/2007, (EK) Nr. 676/2007, (EK) Nr. 1098/2007, (EK) Nr. 1300/2008 un (EK) Nr. 1342/2008, un atceļ Regulas (EEK) Nr. 2847/93, (EK) Nr. 1627/94 un (EK) Nr. 1966/2006 (OV L 343, 22.12.2009., 1. lpp.).

(3) Eiropas Parlamenta un Padomes Regula (ES) 2016/1139 (2016. gada 6. jūlijs), ar kuru izveido daudzgadu plānu mencas, reņģes un brētliņas krājumiem Baltijas jūrā un zvejniecībām, kas šos krājumus izmanto, un ar kuru groza Padomes Regulu (EK) Nr. 2187/2005 un atceļ Padomes Regulu (EK) Nr. 1098/2007 (OV L 191, 15.7.2016., 1. lpp.).

(4) Eiropas Parlamenta un Padomes Regula (ES) Nr. 1380/2013 (2013. gada 11. decembris) par kopējo zivsaimniecības politiku un ar ko groza Padomes Regulas (EK) Nr. 1954/2003 un (EK) Nr. 1224/2009 un atceļ Padomes Regulas (EK) Nr. 2371/2002 un (EK) Nr. 639/2004 un Padomes Lēmumu 2004/585/EK (OV L 354, 28.12.2013., 22. lpp.).

(5) Šo kvotu drīkst apgūt no 2017. gada 1. janvāra līdz 31. janvārim un no 1. aprīļa līdz 31. decembrim. Tomēr zvejas kuģiem, kuru lielākais garums ir mazāks par 15 metriem (izņemot kuģus, kas zvejo ar pāra trali) un kuri ir aprīkoti ar kuģu satelītnovērošanas sistēmu saskaņā ar Regulas (EK) Nr. 1224/2009 9. panta 2. punktu, šo kvotu ir atļauts apgūt arī laikposmā no 2017. gada 1. februāra līdz 31. martam vietās, kurās ūdens dziļums ir mazāks par 20 metriem. Regulas (EK) Nr. 1224/2009 9. panta 5. punktu nepiemēro.”